เก็งกำไร SYNTEC ครึ่งปีหลังฟื้น เป้า 3.55 บ.มีมูลค่าแฝงจากทรัพย์สินกว่า 500 ล้านบาท
โบรกฯคาดครึ่งปีหลัง SYNTEC รายได้ก่อสร้างอยู่ที่ 3.8 พันล้านบาทเติบโต 13% จากครึ่งปีแรก ขยายธุรกิจไปสู่ Service Apartment เพื่อสร้างรายได้ประจำในอนาคต มีมูลค่าแฝงจากทรัพย์สินกว่า 500 ล้านบาทและมี Tax Shield อีก 500 ล้านบาท คงคำแนะนำ"ซื้อเก็งกำไร"ราคาเป้าหมาย 3.55 บาท
1 ต.ค. 2558

บล.โกลเบล็กคงคำแนะนำซื้อเก็งกำไรหุ้นบริษัท ซินเท็ค คอนสตรัคชั่น จำกัด (มหาชน) หรือ SYNTEC แม้รายได้ในช่วงครึ่งปีหลังจะเติบโต 13% จากครึ่งปีแรก แต่คาดว่ากำไรสุทธิจะเติบโตกว่า 58% บนสมมติฐานถ้าคดีความสิ้นสุดภายในปีนี้ตามที่ผู้บริหารคาด ส่งผลให้ SYNTEC ใช้ Tax Shield ขอภาษีคืนจำนวน 103 ล้านบาท โดยมีกำไรปกติครึ่งปีหลังของปี 58 ที่ 215 ล้านบาท
ขณะที่ SYNTEC เป็นเจ้าของที่ดินย่านรามอินทรา 55 ไร่ซึ่งมีผู้เสนอซื้อราคาล่าสุดไร่ละ 4 ล้านบาทคิดเป็นมูลค่า 220 ล้านบาท (ปัจจุบันดีลยังไม่จบ) และถือหุ้นบริษัทรถไฟฟ้ากรุงเทพ (BMCL) อีก 176 ล้านหุ้นมูลค่ากว่า 320 ล้านบาท (สมมติฐานราคา BMCL 1.8 บาทต่อหุ้น) เมื่อรวมทั้ง 2 สินทรัพย์ SYNTEC จะมีมูลค่าจากสินทรัพย์แฝง 540 ล้านบาทหรือคิดเป็นมูลค่า 0.34 บาทต่อหุ้น นอกจากนี้ยังมี Tax Shield จากลูกหนี้การค้าที่ล้มละลายซึ่งมีมูลหนี้ประมาณ 500 ล้านบาท หากคดีความสิ้นสุดจะทำให้ SYNTEC เสียภาษีลดลง
ทั้งนี้ฝ่ายวิจัยยังคงประมาณการกำไรสุทธิทั้งปี 58 ตามเดิมที่ 517 ล้านบาทซึ่งเติบโต 31% จากปีก่อน ในอนาคตถ้าธุรกิจ Service Apartment เริ่มสร้างรายได้อย่างเป็นรูปธรรมจะยิ่งส่งผลบวกต่อผลการดำเนินงานในอนาคตของบริษัท ซึ่งยังไม่ได้รวมในประมาณการปี 59 อย่างไรก็ตามในปี 59 จะไม่มีสิทธิประโยชน์จาก Tax Shield เหมือนในปี 58 ทำให้ต้องกลับมาจ่ายภาษีตามปกติทำให้กำไรปรับตัวลง จึงแนะนำเพียง “ซื้อเก็งกำไร” ที่ราคาเหมาะสม 3.55 บาท *ประเมินมูลค่าด้วยวิธี PE ratio อิง Prospective PE ที่ 11 เท่า